CELEX: C2004/168/03
Language: sk
Date: 2004-06-26 00:00:00
Title: Vec C-181/04: Návrh na začatie konania o prejudiciálnej otázke podaný uznesením Symvoulio tis Epikrateias (Grécko) zo dňa 3. marca 2004 vo veci ELMEKA N.E. proti Ypourgos Oikonomikon

26.6.2004   
            
            
               SK
            
            
               Úradný vestník Európskej únie
            
            
               C 168/2
            
         Návrh na začatie konania o prejudiciálnej otázke podaný uznesením Symvoulio tis Epikrateias (Grécko) zo dňa 3. marca 2004 vo veci ELMEKA N.E. proti Ypourgos Oikonomikon
   (Vec C-181/04)
   (2004/C 168/03)
   Symvoulio tis Epikrateias (Grécko) uznesením z 3. marca 2004 podal na Súdny dvor Európskych spoločenstiev návrh na začatie konania o prejudiciálnej otázke vo veci ELMEKA N.E. proti Ypourgos Oikonomikon, ktorý bol doručený Kancelárii Súdneho dvora dňa 19. apríla 2004.
   Symvoulio tis Epikrateias žiada Súdny dvor, aby rozhodol o nasledujúcich otázkach:
   
               1.
            
            
               Ustanovenia článku 15 odsek 4 písm. a) šiestej smernice Rady zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (1) (smernica Rady 77/388/EHS), na ktoré odkazuje článok 15 odsek 5 tejto smernice, sa musia vykladať v tom zmysle, že sa vzťahujú, tak na nájom lodí určených na plavbu na otvorenom mori a na platenú prepravu cestujúcich, ako aj na nájom lodí, ktoré slúžia na obchodné a priemyselné činnosti alebo na rybolov, alebo sa vzťahujú len na nájom lodí určených na plavbu na otvorenom mori, pričom podľa tohto druhého predpokladu, by mali ustanovenia článku 22 odsek 1 písm. d) zákona č. 1642/1986, pokiaľ ide o kategóriu nájomných lodí, širšiu pôsobnosť ako ustanovenia tejto smernice?
            
         
               2.
            
            
               Na účely oslobodenia od dane podľa článku 15 odsek 8 šiestej smernice, musí byť príjemcom poskytnutých služieb sám majiteľ lode alebo sa toto oslobodenie priznáva aj vtedy, ak je služba poskytnutá tretej osobe, pokiaľ sa vykonáva pre priame potreby lodí uvedených v odseku 5 toho istého článku, ktoré sú tiež uvedené v bode a) a b) odseku 4 tohto článku?
            
         
               3.
            
            
               Umožňujú pravidlá a zásady komunitárneho práva týkajúce sa dane z pridanej hodnoty, a za akých podmienok, vyžadovať dodatočné zaplatenie dane, ktorú si povinná osoba počas dotknutého obdobia neuplatnila u druhej zmluvnej strany, a ktorú následne neodviedla daňovému orgánu, pretože správanie tohto orgánu ju presvedčilo o tom, že nie je povinná si uplatniť túto daň?
            
         
      (1)  Ú. v. ES L 145, s. 1.